રાજકીય દષ્ટિએ કોંગ્રેસ અને ડાબેરી – માર્ક્સવાદીઓ બન્નેને મરણતોલ ફટકો પડ્યો છે, જેની અસર ઈશાન ભારતથી બહાર સમગ્ર દેશમાં પડવાની ધારણા છે. અલબત્ત – નજીકના ભવિષ્યમાં કર્ણાટક અને તે પછી રાજસ્થાન, મધ્ય પ્રદેશ અને છત્તીસગઢમાં કસોટી થશે. આ રાજ્યોમાં કોંગ્રેસનું ભાવિ ઘડાશે – ‘મહાગઠબંધન’ થાય છે કે પછી પ્રાદેશિક પક્ષો કોંગ્રેસને બાજુએ રાખીને ત્રીજો મોરચો ઊભો કરે છે તે નક્કી થશે. બે વર્ષ અગાઉ 2016માં આસામમાં ભાજપના વિજય પછી ભાજપના પ્રમુખ અમિત શાહે ચૂંટણીના વિશ્લેષણની કવાયત શરૂ કરી હતી. લોકસભાની એવી કેટલી બેઠકો છે જે ભાજપે કદી મેળવી જ નથી? તો ઉત્તર-પૂર્વ, પશ્ચિમ બંગાળ, ઓડિશા, તેલંગણા, આંધ્ર પ્રદેશ, તામિલનાડુ તથા કેરળ મળીને કુલ 115 બેઠકો થઈ. આ બેઠકો ઉપર તમામ ધ્યાન અને શક્તિ કેન્દ્રિત કરવાની સૂચના આપી. ગણતરી એવી છે કે 2014ની ચૂંટણીમાં જે રાજ્યોમાં 100 ટકા – લગભગ તમામ બેઠકો મળી હતી તેમાં 2019માં જે ખાધ પડી શકે તે પૂરવા માટે આ 115 બેઠકો ઉપર ધ્યાન આપવાની જરૂર છે. ગુજરાતમાં તમામ 26, રાજસ્થાનમાં 25, મધ્ય પ્રદેશમાં 29માંથી 27, છત્તસીગઢમાં 11માંથી 10 અને ઉત્તર પ્રદેશમાં 80માંથી 73, બિહારમાં 40માંથી 32 મળી હતી, જ્યારે મહારાષ્ટ્ર, હરિયાણા, દિલ્હી, ઝારખંડ, ઉત્તરાખંડ અને હિમાચલમાં પણ સારાં પરિણામ મળ્યાં હતાં. 2019માં ખાધની શક્યતા હોય તે પૂરવાની તૈયારી શરૂ થઈ છે. અત્યારે 29માંથી 21 રાજ્યો ભાજપના શાસન હેઠળ છે. કર્ણાટક, કેરળ, ઓડિશા અને પશ્ચિમ બંગાળ ઉપર નજર છે. સાથે જ મધ્ય પ્રદેશ, રાજસ્થાન અને છત્તીસગઢ હાથમાંથી જાય નહિ તે જોવાનું છે.